**Mapiranje porodičnog nasilja nad ženama**

Cilj ovog istraživanja koje je sprovedeno u Srbiji i čiji rezultati su objavljeni 2010. godine je da odgovori na nekoliko ključnih pitanja o porodičnom nasilju nad ženama: 1. Kolika je aktuelna a kolika ukupna prevalencija porodičnog nasilja nad ženama? 2. U kojim oblicima se ovo nasilje ispoljava i kako izgledaju prevalencije različitih oblika nasilja? 3. Ko su žrtve a ko počinioci nasilja prema srodstvu i različitim karakteristikama? 4. Koje su značajne determinante nasilja, odnosno koji individualni i porodični faktoripovećavaju, a koji smanjuju verovatnoću od ispoljavanja nasilja nad ženama?

***Prevalencija porodičnog nasilja nad ženama***

Podatke o prevalenciji porodičnog nasilja nad ženama treba razumeti kao sigurnu donju granicu rasprostranjenosti nasilja. Uvek moramo da imamo u vidu činjenicu da jedan broj žena nikad ne prijavi nasilje u porodici, međutim, postoji težnja da se stopa prikrivanja nasilja svede na minimum. Kao žrtve porodičnog nasilja identifikovane su žene koje su doživele bar jedan oblik nasilja (ekonomsko, psihičko, fizičko ili seksualno). **Stopa aktuelne prevalencije** porodičnog nasilja podrazumeva učešće žena sa iskustvom bilo kog oblika nasilja u porodici u toku poslednjih godinu dana u ukupnoj populaciji žena iz uzorka. **Stopa ukupne prevalencije porodičnog nasilja** predstavlja učešće žena sa iskustvom bilo kog oblika nasilja u porodici tokom života u ukupnoj populaciji žena iz uzorka. **Specifične stope prevalencije nasilja** (bilo aktuelne ili ukupne) odnose se na rasprostranjenost pojedinih formi nasilja, kao što su ekonomsko, fizičko, psihičko i seksualno. Podaci ukazuju da je u toku poslednjih godinu dana (poslednja godina u odnosu na godinu kada je istraživanje rađeno) u užoj Srbiji, 37.5% žena bilo izloženo porodičnom nasilju, a da je 54.2% žena bilo izloženo nekom obliku porodičnog nasilja tokom svog života.Treba imati u vidu i činjenicu da u zavisnosti od formi prinude, sredstava zlostavljanja i domena uspostavljanja kontrole nad ženom, razlikuju se i posebni tipovi nasilja. Svaki od oblika nasilja u tom smislu poseduje distinktivne karakteristike (razlika između ekonomskog, fizičkog, psihičkog i seksualnog nasilja nad ženama).

Podaci o prevalenciji pojedinačnih oblika nasilja ukazuju da je psihičko nasilje najrasprostranjenije, a da je najmanje zastupljeno seksualno nasilje, odnosno silovanje u porodici kao poseban oblik seksualnog nasilja (grafikon 2 i grafikon 3). Rasprostranjenost opšteg porodičnog nasilja, kao i pojedinačnih formi porodičnog se razlikuje između regiona. Iz naredne tabele može se uočiti da su stope aktuelne i ukupne prevalencije porodičnog nasilja nad ženama najveće u Beogradu a najmanje u Centralnoj i Istočnoj Srbiji. Treba imati na umu da ove razlike ne moraju poticati od razlika u rasprostranjenosti pojave nego od razlika u spremnosti da se priznaju iskustva nasilja, jer se žene u većim urbanim centrima, kakav je Beograd, mogu osećati anonimnije, ili pak imati osvešćeniji i otvoreniji odnos prema iznošenju ovakvih iskustava. Interesantno je to da razlike između sela i grada nisu toliko izražene, koliko su izražene razlike u odnosu na regione. Podaci iz našeg istraživanja pokazuju da je u poslednjih godinu dana trećina žena bila izložena višestrukim oblicima nasilja, a da je 45% žena tokom svog života iskusilo više formi nasilja. U narednoj tabeli može se primetiti da je među ženama koje su bile izložene nasilju u porodici tokom poslednjih godinu dana, više od polovine bilo izloženo isključivo psihičkom nasilju, ali da sledeći najrasprostranjeniji oblik nasilja predstavlja kombinaciju psihičkog i fizičkog nasilja, a potom psihičkog i ekonomskog nasilja (tabela). Takođe, treba imati u vidu činjenicu da sa porastom protoka vremena, raste i šansa da žena bude izložena različitim vidovima nasilja. Nasilje se, dakle, najčešće javlja kao složeni sindrom u kome se zapravo kombinuju različite metode zlostavljanja žena sa ciljem uspostavljanja ili održavanja nejednakih odnosa moći i kontrole.

**Ekonomsko nasilje**

 *‘Šta ima da radiš, da mi žena radi, ne dolazi u obzir’*

Treba praviti razliku između ekonomske zavisnosti i ekonomskog nasilja. Ekonomska zavisnost jeste pogodna da se iz nje razvije i ekonomsko nasilje, ali n podrazumeva nasilje sama po sebi. Pod ekonomskim nasiljem podrazumeva se uskraćivanje ekonomskih resursa za zadovoljavanje potreba žena ili sprečavanje da se angažuju u ekonomskim aktivnostima koje su značajne za obezbeđenje egzistencije. Kao žrtve ekonomskog nasilja identifikovane su žene koje imaju ograničen pristup novcu u domaćinstvu i kojima se uskraćuje novac za lične potrebe, žene koje žive u domaćinstvu u kome je drugi član domaćinstva, koji obezbeđuje prihod za egzistenciju, samovoljno potrošio novac i ostavio domaćinstvo bez dovoljno sredstava za život, žene kojima se oduzima lični novac, žene kojima je zabranjeno da se zaposle. U uzorku ima 11.4% žena koje su imale bar jedno od navedenih iskustava u toku prethodnih godinu dana, a 15.8% žena koje su se sa ovakvim iskustvom susrele tokom života. Podaci iz istraživanja pokazuju da se žene koje su bile izložene ekonomskom nasilju ne razlikuju značajno od žena koje nisu bile izložene ovom obliku nasilja po starosti, po obrazovanju, niti po regionu i tipu naselja u kome žive. Značajne razlike ispoljavaju se u tome što su žene izložene ekonomskom nasilju manje ekonomski nezavisne od žena koje se ne suočavaju sa ovakvim iskustvima. Naime, među prvima je manje zaposlenih a više nezaposlenih i izdržavanih žena. Među ženama koje nisu izvestile o iskustvima ekonomskog nasilja 28% žena bez ličnih prihoda, dok je takvih među ženama koje su izložene ekonomskom nasilju 42%. Ipak, deterministički odnosi nisu tako jednostavni, jer među ženama koje su ekonomski zlostavljane, čak u 27% slučajeva ove žene i najviše finansijski doprinose domaćinstvu. Zbog toga ekonomsku nezavisnost treba posmatrati kao važan preduslov, ali ne i dovoljan uslov za odsustvo ekonomskog zlostavljanja. Ekonomsko nasilje nad ženama u 85% slučajeva vrše muški članovi domaćinstva, a u 15% ženski. To su najčešće suprug ili nevenčani partner, potom sin, a onda bivši muž ili partner. Kada se radi o sinu kao zlostavljaču, često se govori o sinovima koji imaju problem sa alkoholom i drogom.

***Psihičko nasilje***

Psihičko nasilje je prepoznato kao dominantan, najvažniji i najčešći oblik nasilja preko koga se uspostavlja temelj kontrole. Zbog toga se ono i češće javlja udruženo sa drugim formama zlostavljanja. Postoje različiti oblici psihičkog nasilja (tabela). Podaci iz istraživanja pokazuju da je u toku 12 meseci koji su prethodili istraživanju psihičkom nasilju bilo izloženo 31.8% žena, a da ovakvu vrstu iskustva tokom života ima 48.7% žena. Podaci dalje ukazuju da se izvesne značajne, mada blage razlike ispoljavaju u prevalenciji psihičkog nasilja u zavisnosti od starosti žena, pri čemu je među najmlađim ženama stopa prevalencije aktuelnog psihičkog nasilja viša, dok je među najstarijim ženama viša stopa ukupne prevalencije psihičkog nasilja tokom života. U slučaju psihičkog nasilja galerija likova nasilnika predvođena je muževima i nevenčanim partnerima, sadašnjim i bivšim. Omalovažavanje, vređanje, ignorisanje i ograničavanje slobode najčešće vrše aktuelni partneri. Takođe se može uočiti da se očevi javljaju u gotovo petini slučajeva kao osobe koje ograničavaju slobodu žena, kao i da se kod uništavanja stvari kao najčešći počinioci nakon sadašnjih i bivših partnera javljaju druge srodnice u koje su uvrštene rođake partnera, odnosno srodnice na osnovu braka ili dalje krvne srodnice ispitanice. Kvalitativni zapisi iz istraživanja ukazuju da se kod nasilnika često može uočiti dvostruko ponašanje – prema osobama izvan porodice mogu negovati identitet ljubazne i prijatne osobe, dok prema članovima porodice ispoljavaju potpuno suprotno ponašanje. Takođe, obavljanje kućnih poslova često predstavlja teren na kome se pronalazi osnova za optuživanje, omalovažavanje i sprovođenje kontrole.

***Fizičko nasilje***

*,,Ćutala sam sve vreme, nisam smela ni reč da progovorim, jer bi me ubio, isekao bi me na komade“*

U slučajeve fizičkog nasilja uvršteni su svi slučajevi u kojima su žene prijavile najmanje jedan od navedenih oblika fizičkog napada: drmusanje, tresenje, čupanje za kosu, zavrtanje ruke, šamar, udarac pesnicom, gađanje ili udaranje predmetom, ugriz, stiskanje za vrat, davljenje, udaranje, pritiskanje o zid, namerno pečenje cigaretom, peglom, ringlom ili drugim predmetom, napad pištoljem, nožem, drugim oružjem ili oruđem. Stopa aktuelnog fizičkog nasilja najviša je među mladim ženama (18–24), dok su stope ukupnog fizičkog nasilja najviše kod najstarijih a potom najmlađih žena. Najčešći počinioci fizičkog nasilja nad ženama su sadašnji, a potom bivši muževi/partneri, iza kojih slede očevi. Kod mladih žena nasilje vrše u većem procentu i drugi srodnici, posebno otac, brat, majka i druge srodnice (u ovoj kategoriji nalaze se bake, sestre, druge krvne srodnice, kao i muževljeve srodnice). Kod žena u starosnim grupama između 25 i 64 godine najveće učešće beleže aktuelni partneri, dok učešće ostalih srodnika značajno opada. Kod najstarijih žena najveće učešće među počiniocima nasilja beleže bivši partneri, pa potom aktuelni, a brat i sin, odnosno pastorak, su češće zastupljeni nego kod mlađih (ali ne i najmlađih) žena. Među ženama koje su bile izložene fizičkom nasilju tokom života, čak 30% je bilo izloženo teškim oblicima fizičkog nasilja kao što su davljenje, pečenje ili napad oružjem/oruđem, a 70% žena je imalo neku vrstu fizičke povrede. Dok se psihičko nasilje često javlja kao samostalan oblik nasilja, odnosno ne prelazi u fizičko nasilje, fizičko nasilje se najčešće javlja zajedno sa psihičkim zlostavljanjem.

***Seksulano nasilje***

Seksualno nasilje je u ovom istraživanju definisno vrlo usko i podrazumeva isključivo seksualni odnos. Pokazalo se da su ova pitanja najosetljivija za žene. U odnosu na druga istrživanja koja su sprovedena u drugim država, prisutna je velika zatvorenost žena u Srbiji. Naime, ispitanicama u ovom istraživanju bilo je jako neprijatno da odgovaraju na pitanja vezana za seksualne odnose i seksualno nasilje. U Velikoj Britaniji lista pitanja na koja su žene davale odgovore bila je veoma detaljna i uključivala je i opise na koje je seksualno nasilje vršeno. U seksualno nasilje svrstani su slučajevi u kojima su žene prijavile prinudu na seksualni odnos ili neželjene radnje tokom seksualnog odnosa uz upotrebu fizičke sile ili pretnje fizičkom silom upućene ispitanici ili njoj bliskoj osobi, kao i slučajeve ovakvog nasilja koji su se odvijali bez fizičke sile, ali uz ucene, uvrede, optužbe i slično. Žene koje su imale jedno od navedenih iskustava tokom života čine 3.8% uzorka, dok žene koje su se suočile sa ovakvim nasiljem u toku prethodnih godinu dana čine 1.2% uzorka. Seksualno zlostavljanje u porodici ne pokazuje značajnu statističku povezanost sa nizom karakteristika žena, poput regiona i tipa naselja u kome žive, starosti, obrazovanja, aktivnosti. Reč je ipak o malom broju žena koji ne omogućava pouzdane produbljenije statističke analize. Silovanje u porodici najčešće su počinili bivši supruzi/partneri (58% slučajeva), zatim sadašnji supruzi/partneri (u 31% slučajeva), a u preostalim slučajevima to su bili drugi muški srodnici.

***Strukturni faktori porodičnog nasilja nad ženama***

Ispitivanjem strukturnih faktora ispoljavanja porodičnog nasilja nad ženama nastojalo se ustanoviti da li osobeni strukturni položaj domaćinstva ima efekte na pojavu nasilja. Kao strukturni faktori izdvojeni su: region i tip naselja (grad ili selo), u kome se nalazi domaćinstvo žene, ekonomski položaj, koji je ispitivan preko ekonomske aktivnosti domaćinstva i materijalne depriviranosti, dok je kao poseban pokazatelj strukturnog položaja domaćinstva uzeta pripadnost društvenom sloju. Analiza je pokazala da u ovom modelu statistički značajnu povezanost sa nasiljem u porodici imaju samo region i materijalna deprivacija, dok se tip naselja u kome živi domaćinstvo, ekonomska aktivnost domaćinstva i slojna pripadnost, nisu pokazali kao značajni. Kada se posmatra uticaj navedenih strukturnih faktora na pojedinačne forme nasilja, uočava se da se njihov deterministički značaj menja. Region i materijalna deprivacija predstavljaju značajne determinante fizičkog i seksualnog nasilja. Znalajan faktor ekoomskog nasilja predstavlja samo materijalna deprivacija, dok za psihičko nasilje pored regiona i materijalne deprivacije značaj ima i slojni položaj domaćinstva. Dakle, najjači strukturni faktor predstavlja materijalna deprivacija koja povećava rizike od svih oblika porodičnog nasilja nad ženama. Njen uticaj je najveći na ekonomsko nasilje, jer žene iz domaćinstava čiji životni standard odlikuje nemogućnost adekvatnog zadovoljavanja potreba i stambenih uslova, imaju preko dva puta veće šanse da budu izložene ekonomskom nasilju (grafikon 3 i grafikon 4).

***Kulturni faktori porodičnog nasilja nad ženama***

Ispitivanje kulturnih faktora sprovodi se preko ispitivanja stavova koji iskazuju vrednosne orijentacije i mišljenja o pojavama od interesa. Za analizu uticaja stavova na nasilje u porodici bilo bi najprimerenije ispitivati stavove koji su neposrednije povezani sa percepcijom nasilja kao vrste odnosa, njegove prihvatljivosti i slično, i to ne samo stavove žena, već i njihovih partnera i drugih članova domaćinstva, jer se nasilje odvija u porodičnom kontekstu. Ispitanice su pitane kako o shvataju fizički napad jedne osobe na drugu tokom porodične rasprave. Iz podataka se vidi da 10% žena nema svest o tome da fizički napad tokom rasprave zapravo predstavlja nasilje, dok 60% žena nije svesno da je ovakav čin zapravo krivično delo. Podaci iz istraživanja ukazuju da su ispitanice generalno liberalnije u vrednosnim orijentacijama nego njihovi partneri. Žene koje imaju tolerantan stav prema fizičkom napadu tokom rasprave imaju i dvostruko veće šanse da budu izložene porodičnom nasilju od žena koje percipiraju ispravno ovakve napade kao fizičko nasilje i smatraju da je nedopušteno ili zakonski kažnjivo. Kao značajni prediktori nasilja nad ženama pokazale su se, međutim, vrednosne orijentacije njihovih partnera, kao i shvatanja žena u vezi sa fizičkim napadom tokom porodične rasprave. Uticaj stavova partnera o rodnim ulogama ispoljava se tako što u odnosu na žene koje imaju partnere liberalne orijentacije, žene sa partnerima koje odlikuje nekonzistentna vrednosna orijentacija (niti liberalna niti patrijarhalna) imaju gotovo dva puta veće šanse da budu izložene nasilju, dok žene čiji partneri pokazuju „čistu“ patrijarhalnu orijentaciju imaju 1.7 puta veće šanse da budu izložene nekom od oblika porodičnog nasilja u odnosu na žene sa liberalnim partnerima.

***Individualni faktori porodičnog nasilja nad ženama***

Na osnovu rezultata istraživanja analiziran je i uticaj niza individualnih karakteristika žena na ispoljavanje porodičnog nasilja: njihove socio-demografske karakteristike, stepen ekonomske zavisnosti i zdravstveno stanje (tabela). Starost se ispoljava kao značajan prediktor fizičkog nasilja, u smislu da su mlade žene (18–24 godine), češće izložene ovom obliku nasilja. Obrazovanje i roditeljstvo se nisu pokazali kao značajni prediktori nijednog oblika nasilja, dok je iskustvo braka značajni prediktor ekonomskog, fizičkog i seksualnog nasilja. Udovice imaju manje šansi da budu izložene ekonomskom nasilju od udatih i razvedenih žena, dok su žene sa nevenčanim partnerima pod većim rizikom da budu izložene ovoj formi nasilja u odnosu na udate žene. Razvedene žene, a potom žene sa nevenčanim partnerima su češće imale iskustva fizičkog nasilja nego udate žene. Interesantno je napomenuti da nijedna od socio-demografskih varijabli nije pokazala statistički značajan uticaj na psihičko nasilje.

***Uloga porodičnih faktora u nasilju nad ženama***

Veličina domaćinstva pokazala se kao značajna determinanta za tipove nasilja definisane prema počiniocima. Žene koje žive u srednjim i velikim domaćinstvima izložene su i većim rizicima od združenog nasilja partnera i njegove porodice, kao i višestrukog nasilja od strane članova iz svoje porodice porekla, partnera i njegove porodice pa i sopstvene dece. Ovaj podatak je izuzetno važan i podstiče veliku zabrinutost, jer je četvrtina žena sa iskustvom nasilja koja živi u srednjim domaćinstvima, a trećina žena sa iskustvom nasilja iz velikih domaćinstava zapravo izložena nasilju iz tri ključna pravca: od svojih roditelja, braće ili sestara, od supruga i njegove porodice sa kojom žive pod istim krovom, i od dece. Ove žene su ugrožene u svojoj neposrednoj socijalnoj mreži, pa teško da mogu pronaći oslonac ili podršku u toj mreži ili je pak premostiti tako da potraže pomoć iz šire zajednice.

Značajnu povezanost sa oblicima nasilja definisanim preko tipova počinilaca pokazuje i patrilokalnost domaćinstva (preseljenje žene u domaćinstvo muža/partnera pri započinjanju zajedničkog života). Žene koje žive u patrilokalnim domaćinstvima su češće zlostavljane od partnera i njegove porodice, ili združeno od svoje porodice porekla, partnera njegove porodice, kao i svoje dece, nego što je to slučaj kod žena koje žive u domaćinstvima formiranim po principu matrilokalnosti (suprug se doselio u njihovo domaćinstvo) ili kod žena koje žive u domaćinstvima formiranim zajedno sa suprugom izvan njihovih porodica porekla.

Ko upravlja novcem i kakva je podela budžeta? Kada je reč o odlučivanju o kućnom budžetu, prethodna istraživanja su pokazala da u domaćinstvima u Srbiji još uvek preovlađuje centralizovano upravljanje kućnim budžetom. Centralizovan kućni budžet podrazumeva da sav novac koji članovi domaćinstva zarađuju ili dobijaju po drugim osnovama „ide u jednu kasu“. Istraživanje o porodičnom nasilju nad ženama je još jednom potvrdilo ove nalaze, jer 73% domaćinstava iz uzorka ima centralizovane kužne budžete. Kod ovakvog sistema upravljanja novcem u domaćinstvu često se ženama prepušta operativno raspolaganje novcem, na svakodnevnu potrošnju, ali strateške odluke o novcu i dalje zadržavaju muškarci u većini slučajeva. Ovakvi budžeti se smatraju pokazateljem autoritarnih, patrijarhalnih odnosa u domaćinstvuKao i u slučaju opšteg porodičnog nasilja, i kod pojedinačnih njegovih formi, rizici od nasilja se povećavaju sa manjim učešćem žena u finansijskom odlučivanju, odnosno sa manje moći u odnosu na druge članove domaćinstva. Prevalencija nasilja najmanja je među ženama koje zajednički odlučuju o budžetu sa partnerom ili drugim članovima domaćinstva, veća je među ženama kojima je odlučivanje o novcu u potpunosti prepušteno, a najveća među ženama koje su isključene iz odlučivanja o novcu.

***Porodični problemi i rizična ponašanja***

U ovoj grupi su se našli sledeći faktori: prisustvo teško bolesne ili nepokretne osobe u domaćinstvu, problemi zavisnosti od alkohola, narkotika, problemi u ponašanju dece i adolescenata, problemi u porodičnim odnosima i učešće u ratovima tokom 1990ih nekog od članova domaćinstva. Prisustvo osobe koja je učestvovala u ratovima tokom 1990ih godina se među navedenim determinantama nasilja pokazuje kao najslabija, jer povećava rizike od nasilja samo 1.2 puta. Preostale tri determinante predstavljaju snažne faktore nasilja: problem alkoholizma u porodici povećava rizike od nasilja nad ženama 7 puta, problemi u porodičnim odnosima povećavaju ove rizike gotovo 8 puta, a problem zavisnosti od narkotika čak 12 puta.

***Obrasci rešavanja sukoba u domaćinstvu***

U ovoj grupi potencijalnih determinanti porodičnog nasilja nad ženama ispitani su: prisustvo osobe u domaćinstvu koja ima „tešku narav“, odnosno osobe sklone izazivanju konflikata, burnom reagovanju i vikanju na druge članove domaćinstva; sklonost ka mirnom rešavanju nesuglasica razgovorom; sklonost ka burnom ispoljavanju sukoba uz verbalnu agresiju (vikanje, vređanje, psovanje); kao i sklonost ka fizičkom obračunavanju tokom porodičnih sukoba. Ovi pokazatelji zapravo ukazuju na osobenu kulturu opštenja u domaćinstvu koja upravlja ponašanjima članova domaćinstva u situacijama postojanja problema, neslaganja i slično. Svi navedeni pokazatelji pokazali su se statistički značajnim za ispoljavanje porodičnog nasilja nad ženama. U domaćinstvima u kojima jedan od članova ima tešku narav i često izaziva sukobe, rizici od ispoljavanja nasilja nad ženama su 3 puta veći. U domaćinstvima koja nisu sklona da mirno raspravljaju o problemima, rizici od nasilja nad ženama su gotovo dvostruko veći nego u domaćinstvima koja su sklona da često i redovno mirno raspravljaju o problemima. U domaćinstvima u kojima često ili redovno dolazi do burnih rasprava uz verbalnu agresiju rizici od nasilja nad ženama su tri i po puta veći, dok su u domaćinstvima čiji su članovi skloni da se tokom rasprava i fizički obračunavaju ti rizici veći pet i po puta.

Ispitivanje različitih vrsta faktora porodičnog nasilja nad ženama nedvosmisleno ukazuje da su individualni, strukturni i kulturni faktori snažno posredovani porodičnim faktorima, koji imaju najsnažniji uticaj na ispoljavanje nasilja u porodici. Porodični problemi i rizična ponašanja više nego bilo koje druge determinante povećavaju rizike od nasilja, a obrasci rešavanja konflikata u domaćinstvu oblikuju značajno okvir unutar koga se porodični problemi rešavaju, stvarajući tako povoljne uslove za razvoj nasilja prema ženama.